CELEX: 32012D0286
Language: et
Date: 2012-05-31 00:00:00
Title: 2012/286/EL: Komisjoni otsus, 31. mai 2012 , maismaatranspordi turvalisuse eksperdirühma loomise kohta

1.6.2012   
            
            
               ET
            
            
               Euroopa Liidu Teataja
            
            
               L 142/47
            
         KOMISJONI OTSUS,
   31. mai 2012,
   maismaatranspordi turvalisuse eksperdirühma loomise kohta
   (2012/286/EL)
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Lepingu artiklis 90 sätestatakse, et aluslepingute eesmärke transpordiküsimustes taotletakse ühist transpordipoliitikat rakendades, ja transpordi turvalisus on selle oluline osa.
            
         
               (2)
            
            
               Valge raamatu „Euroopa ühtse transpordipiirkonna tegevuskava – Konkurentsivõimelise ja ressursitõhusa transpordisüsteemi suunas” (1) I lisa punkti 1 lõikes 3 on sätestatud algatus maismaatranspordi turvalisusega tegeleva alalise eksperdirühma loomise kohta.
            
         
               (3)
            
            
               Seepärast on vaja moodustada maismaatranspordi valdkonna eksperdirühm ning määratleda selle ülesanded ja struktuur.
            
         
               (4)
            
            
               Rühm peaks abistama komisjoni maismaatranspordi turvalisuse arendamisele suunatud liidu meetmete kavandamisel ja rakendamisel ning soodustab asjakohaste kogemuste, põhimõtete ja tavade jätkuvat vahetust liikmesriikide ja eri asjaomaste poolte vahel.
            
         
               (5)
            
            
               Rühm peaks koosnema liikmesriikide pädevatest asutustest. Need asutused nimetavad ametisse eksperdid transpordi ja turvalisuse või poliitikaküsimustega tegelevatest valitsusasutustest.
            
         
               (6)
            
            
               Rühma liikmete jaoks tuleks kehtestada teabe avaldamise eeskirjad.
            
         
               (7)
            
            
               Rühma liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (2),
            
         ON VASTU VÕTNUD KÄESOLEVA OTSUSE:
   Artikkel 1
   Reguleerimisese
   Luuakse maismaatranspordi turvalisuse eksperdirühm, edaspidi „rühm”.
   Artikkel 2
   Ülesanded
   1.   Rühm abistab komisjoni maismaatranspordi turvalisuse arendamisele suunatud Euroopa Liidu meetmete kavandamisel ja rakendamisel ning soodustab asjakohaste kogemuste, põhimõtete ja tavade jätkuvat vahetust liikmesriikide ja eri asjaomaste poolte vahel.
   2.   Lõikes 1 osutatud eesmärkide saavutamiseks teeb rühm järgmist:
   
               —
            
            
               abistab komisjoni Euroopa Liidu tasandil maismaatranspordi turvalisuse valdkonnas võetud meetmete tulemuste järelevalve, hindamise ja levitamise vahendite arendamisel;
            
         
               —
            
            
               annab oma panuse Euroopa Liidu tegevuskavade kohaldamisse asjaomases valdkonnas, analüüsides eeskätt nende tulemusi ja tehes ettepanekuid võetud meetmete tulemuslikumaks muutmiseks;
            
         
               —
            
            
               soodustab maismaatranspordi turvalisuse edendamiseks kõikidel tasanditel võetud meetmeid käsitleva teabe vahetust ja teeb vajaduse korral ettepanekuid võimalike meetmete kohta Euroopa Liidu tasandil;
            
         
               —
            
            
               esitab komisjonile selle palvel või omal algatusel arvamusi või aruandeid mis tahes küsimuses, mis on seotud maismaatranspordi turvalisuse edendamisega Euroopa Liidus.
            
         Artikkel 3
   Konsulteerimine
   Komisjon võib konsulteerida eksperdirühmaga kõikides maismaatranspordi turvalisusega seotud küsimustes.
   Artikkel 4
   Liikmed
   1.   Liikmed on liikmesriikide pädevad asutused. Need asutused nimetavad ametisse kaks esindajat:
   
               a)
            
            
               üks esindaja iga liikmesriigi ministeeriumist või valitsusasutusest, mis vastutab maismaatranspordi eest;
            
         
               b)
            
            
               üks esindaja iga liikmesriigi ministeeriumist või valitsusasutusest, mis vastutab turvalisuse või poliitikaküsimuste eest.
            
         2.   Komisjoni esindajad võivad anda vaatleja staatuse üksikisikutele või kutsuda maismaatranspordi turvalisusega tegelevate või sellest otseselt mõjustatud rahvusvaheliste või kutseorganisatsioonide Euroopa esindajaid ning transpordikasutajate organisatsioone.
   3.   Lõike 1 punktides a ja b osutatud isikute nimed avaldatakse komisjoni eksperdirühmade ja samalaadsete üksuste registris (edaspidi „register”). Liikmesriikide asutuste nimed võib avaldada registris. Lõikes 2 osutatud isikute ja organisatsioonide nimed avaldatakse registris ning esindatav huvi avalikustatakse (3).
   4.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Töökord
   1.   Eksperdirühma eesistuja on komisjoni esindaja.
   2.   Kokkuleppel komisjoniga võib rühm luua töörühmi, kes rühmaga kooskõlastatud volituste alusel tegelevad teatavate konkreetsete küsimustega. Sellised töörühmad saadetakse laiali kohe, kui nende ülesanded on täidetud.
   3.   Komisjon võib kutsuda rühma töös ajutiselt osalema konkreetses päevakorraküsimuses pädevaid isikuid. Kutsutud eksperdid võtavad osa ainult selle küsimusega seotud tööst, milles neil on palutud osaleda.
   4.   Rühm võib oma arvamuste ettevalmistamiseks määrata ühe liikmesriigi esindaja raportööriks, kelle ülesanne on koostada aruandeid.
   5.   Rühma kutsub kokku komisjon ja selle koosolekud toimuvad tavaliselt komisjoni ametiruumides. Rühm tuleb kokku vähemalt kaks korda aastas. Komisjon tagab sekretariaaditeenuste osutamise. Komisjoni ametnikud, kes tunnevad tegevuse vastu huvi, võivad osaleda rühma või selle töörühmade koosolekutel.
   6.   Rühma aruteludel käsitletakse komisjoni taotlusi rühma arvamuse saamiseks või neid arvamusi, mida rühm omal algatusel annab. Sellistele aruteludele ei järgne hääletust.
   7.   Komisjon avaldab kõik asjaomased dokumendid registris või registrist asjakohasele veebisaidile viitava lingi kaudu. Avaldamisel võib teha erandeid juhul, kui dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 (4) artiklis 4 määratletud avalikku või erahuvi.
   8.   Rühma liikmed ja nende esindajad ning ka kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, samuti komisjoni 29. novembri 2001. aasta otsuse 2001/844/EÜ, ESTÜ, Euratom (millega muudetakse komisjoni kodukorda) (5) lisas sätestatud komisjoni turvaeeskirju seoses ELi salastatud teabe kaitsmisega. Kõnealuste nõuete rikkumise korral võib komisjon võtta kõik asjakohased meetmed.
   Artikkel 6
   Koosolekute kulud ja finantstagajärjed
   1.   Rühma tegevuses osalejatele ei maksta osutatud teenuste eest tasu.
   2.   Komisjon hüvitab komisjonis kehtiva korra kohaselt sõidu- ja elamiskulud, mis liikmete esindajatel tekivad seoses rühma tegevuses osalemisega. Samuti hüvitatakse sõidu- ja elamiskulud, mis tekivad vaatlejatel ja kutsutud ekspertidel seoses rühma tegevuses osalemisega.
   3.   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Jõustumine
   Käesolev otsus jõustub selle Euroopa Liidu Teatajas avaldamise päeval.
   
      Brüssel, 31. mai 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  KOM(2011) 144 (lõplik).
   
      (2)  EÜT L 8, 12.1.2001, lk 1.
   
      (3)  Liikmed, kes ei soovi oma nime avalikustamist, võivad taotleda erandi tegemist nimetatud reeglist. Eksperdirühma liikme nime mitteavalikustamise taotlus loetakse õigustatuks juhul, kui nime avaldamine võib ohustada liikme turvalisust või erapooletust või tema eraelu puutumatust.
   
      (4)  EÜT L 145, 31.5.2001, lk 43.
   
      (5)  EÜT L 317, 3.12.2001, lk 1.